Maktab Rendah Sains MARA

Maktab Rendah Sains MARA (singkatan: MRSM, kadang-kala dikenali juga sebagai MARESMA), atau MARA Junior Science College (MJSC) dalam Bahasa Inggeris merupakan sekumpulan sekolah berasrama penuh yang dikelolakan Majlis Amanah Rakyat (MARA). MRSM merupakan institusi pendidikan di Malaysia yang menyediakan pendidikan menengah kepada pelajar-pelajar warganegara Malaysia bermula tingkatan satu sehingga tingkatan lima. Sehingga tahun 2022, terdapat sebanyak 57 buah MRSM yang sedang beroperasi di seluruh Malaysia, di mana kesemua MRSM ini menawarkan program pendidikan SPMRSM yang menggabungkan kurikulum standard Kementerian Pendidikan Malaysia dan kurikulum khas MARA. Pelajar-pelajar MRSM menduduki peperiksaan utama seperti Ujian PT3 bagi pelajar tingkatan tiga dan Sijil Pelajaran Malaysia (SPM) bagi pelajar tingkatan lima.

Maktab Rendah Sains MARA telah ditubuhkan di bawah Akta Majlis Amanah Rakyat Bil. 20 Tahun 1966 sebagai satu usaha untuk mencapai matlamat MARA dalam bidang latihan dan pendidikan. Cadangan penubuhan institusi MRSM ini timbul seawal tahun 1968, bagi melahirkan golongan bumiputera yang pakar dalam bidang sains dan teknologi. Sehingga tahun 2022, seramai 194,000 orang pelajar telah mengikuti sistem pendidikan MRSM sejak ianya mula dilancarkan secara rasmi pada tahun 1972. 

Pada tahun 2002, MARA mengubah polisi kemasukan pelajar dengan menyediakan kuota sebanyak 10% diberikan kepada pelajar bukan Bumiputera. Bermula tahun 2020, nisbah pelajar bumiputera dan bukan bumiputera di MRSM adalah 95% bumiputera dan 5% bukan bumiputera.

Pada tahun 2022, MRSM menyambut sambutan Jubli Emas ulangtahun penubuhannya yang ke-50.

 Sejarah 

 Penubuhan MRSM 
Cadangan untuk menubuhkan institusi MRSM mula tercetus sejak tahun 1968. Cadangan ini timbul berikutan kekurangan golongan Bumiputera dalam bidang sains dan mula memperkenalkan MRSM menerusi penubuhan MRSM yang pertama pada tahun 1972 yang dikenali sebagai MRSM Seremban. Ianya dirasmikan oleh Yang Dipertuan Besar Negeri Sembilan pada ketika itu, Tuanku Ja’afar ibni Almarhum Tuanku Abdul Rahman. Objektif pengenalan MRSM ini adalah untuk menambah bilangan bumiputera profesional yang mampu berdaya saing dalam bidang sains dan teknologi dan dikhususkan kepada golongan kurang berkemampuan dan luar bandar. Seramai 150 orang pelajar yang merupakan kumpulan perintis mendaftar masuk ke MRSM Seremban. Tenaga pengajar pada ketika itu terdiri daripada 5 orang guru bumiputera dan terdapat juga guru dari Amerika Syarikat. Pada tahun 1974 pula, peperiksaan SRP diadakan dan ini merupakan peperiksaan utama pertama kali diadakan di MRSM. Di awal penubuhan MRSM, Lembaga Peperiksaan meletakkan institusi MRSM sebagai sekolah persendirian kerana berpendapat MRSM beroperasi secara berasingan daripada sistem pendidikan Kementerian Pelajaran.thumb|MRSM Jasin (kini dikenali sebagai MRSM Tun Ghafar Baba) dibuka pada tahun 1981.
Pada tahun 1973, MARA menubuhkan MRSM kedua, MRSM Kota Bharu yang terletak di negeri Kelantan. Seramai 149 orang pelajar dan 20 orang kakitangan merupakan kumpulan perintis mendaftar masuk. Pelajar-pelajar yang berjaya mendaftar masuk ini disaring berdasarkan Ujian Kecerdasan (IQ), Bahasa Inggeris serta Sains dan Matematik yang diperkenalkan MARA dan merupakan syarat kelayakan untuk ke MRSM. Manakala, MRSM Kuantan merupakan MRSM ketiga yang telah ditubuhkan dan dirasmikan pada bulan Mac 1974 oleh Kebawah Duli Yang Maha Mulia Sultan Pahang, Sultan Haji Ahmad Shah Al-Musta’in Billah ibni Almarhum Sultan Abu Bakar Ri’ayatuddin Al-Mu’azzam Shah. Kumpulan pelajar perintis di MRSM Kuantan ini mula menduduki peperiksaan Sijil Rendah Pelajaran (SRP) dan Lower Certificate Education (LCE) buat pertama kali pada tahun 1976, dan kumpulan ini berjaya mencatatkan kelulusan penuh 100%.

 Matapelajaran awal 
Sebelum pengenalan Kurikulum Bersepadu Sekolah Menengah (KBSM), MARA menggunakan sukatan pelajaran yang ditetapkan oleh Kementerian Pelajaran.

 Tingkatan 1-3 Tingkatan 4-5Bahasa MelayuBahasa MelayuBahasa InggerisBahasa InggerisUgamaUgamaIlmu AlamIlmu AlamHisab ModenHisab ModenSains PanduanSains PanduanKreativitiFizikMuzikKimiaPendidikan JasmaniKajihayatSivikPerdaganganPendidikan JasmaniSivik

 Naiktaraf kepada Kolej MARA 
Beberapa buah MRSM dinaiktaraf kepada Kolej MARA dan menawarkan program pra-universiti, selepas pertambahan bilangan MRSM dari masa ke semasa, seperti MRSM Kota Bharu (yang kemudian ditukar nama kepada MRSM Pengkalan Chepa) dibuka pada tahun 1973, MRSM Kuantan pada tahun 1974, MRSM Kuala Terengganu pada tahun 1978 dan MRSM Muar pada tahun 1980.

MRSM Seremban mula menerima pelajar baru bermula pada tahun 1972 sehingga tahun 1985 dan kemudian dinaiktaraf kepada Kolej MARA Seremban pada tahun 1991. MRSM Kulim merupakan MRSM keempat dibina pada tahun 1977 dan mengambil seramai 149 orang pelajar tingkatan 1 sebagai kumpulan perintis. Pada tahun 1994, MRSM Kulim dinaiktaraf dan ditukar nama kepada Kolej MARA Kulim yang kini menjalankan program matrikulasi Kementerian Pelajaran Malaysia, Program Persediaan Keusahawanan Sains Universiti Malaysia Kelantan dan program asasi UniKL. Manakala, MRSM Banting pula mula dibuka pada tahun 1992 dan dinaiktaraf kepada Kolej MARA Banting pada tahun 1994 yang kini menawarkan program International Baccalaureate dan General Certificate of Education Advanced Level (GCE A-Level).
 Akademik 
Institusi MRSM menggunakan sistem pendidikan yang diberi nama Sistem Pendidikan MRSM (singkatan: SPMRSM). Sistem pendidikan ini berteraskan kepada bidang Sains, Teknologi, Kejuruteraan dan Matematik atau dikenali sebagai bidang STEM. Selain itu, pelajar-pelajar juga diterapkan dengan aspek berkaitan kemahiran berfikir secara kritis dan kreatif, kemahiran insaniah, serta kemahiran mengaplikasikan teknologi maklumat dan komunikasi. Sistem SPMRSM ini dibahagikan kepada tiga program utama, iaitu program akademik, program pembangunan pelajar dan program pembangunan bakat.

Dalam program akademik, SPMRSM menggunapakai kurikulum yang digubal oleh Kementerian Pendidikan Malaysia iaitu Kurikulum Standard Sekolah Menengah (KSSM). KSSM merupakan kurikulum baru yang mula digunapakai oleh sekolah-sekolah menengah di seluruh Malaysia bermula pada tahun 2017, menggantikan Kurikulum Bersepadu Sekolah Menengah (KBSM) yang telah digunakan sejak sekian lama.
Kurikulum KSSM mewajibkan pelajar-pelajar MRSM mengambil matapelajaran teras yang terdiri daripada subjek Bahasa Malaysia, Bahasa Inggeris, Sejarah, Matematik Moden, dan Pendidikan Islam atau Pendidikan Moral bagi pelajar bukan Bumiputera. Tambahan kepada matapelajaran teras ialah subjek-subjek di bawah pakej STEM (Sains Tulen dan Matematik Tambahan), iaitu salah satu pakej di bawah kerangka KSSM. Subjek-subjek di bawah pakej STEM (Sains Tulen dan Matematik Tambahan) yang diambil pelajar-pelajar MRSM ialah subjek Fizik, Kimia, Biologi dan Matematik Tambahan. Terdapat juga pakej lain di bawah KSSM yang perlu diambil bergantung kepada program pendidikan khusus MRSM yang ditawarkan.

Kunci kepada uniknya SPMRSM ini terletak pada program pembangunan bakat di mana MARA menggunapakai model The Schoolwide Enrichment Model (SEM) yang dibangunkan oleh Joseph Renzulli, bagi mengembangkan potensi pelajar ke tahap maksimum, seterusnya menaikkan prestasi sesebuah MRSM secara keseluruhannya. Pelajar akan diberikan pendedahan kepada tiga peringkat model SEM ini; SEM Type I, SEM Type II, dan SEM Type III. SEM Type I memberi pendedahan kepada pelajar terhadap pelbagai jenis topik yang tidak diajar dalam program akademik. SEM Type II pula lebih kepada pelajar diberikan pelbagai bahan bacaan dan rujukan bagi membantu mereka dalam memproses sesuatu topik atau penyelidikan. Manakala SEM Type III memberi pelajar peluang untuk melakukan penyelidikan mereka sendiri berdasarkan kepada bahan rujukan dan topik yang mereka pilih dalam dua peringkat sebelumnya. Pesta SEM Type III pula merupakan aktiviti yang diadakan di peringkat MRSM di mana pelajar-pelajar akan membentangkan dan mempamerkan hasil kajian atau penyelidikan mereka.

Terdapat enam jenis program pendidikan yang ditawarkan oleh MRSM, sebagai nilai tambah kepada sistem pendidikan SPMRSM. Program Premier merupakan program pendidikan yang menerapkan sistem pendidikan SPMRSM sahaja. IGCSE dan IB MYP merupakan program pendidikan yang menerapkan sistem pendidikan SPMRSM dan kurikulum antarabangsa IGCSE dan MYP. Manakala, program pendidikan Ulul Albab dan Teknikal pula menerapkan sistem pendidikan SPMRSM dan elemen khusus. Program Bitara atau PKP pula merupakan program pendidikan yang menerapkan sistem pendidikan SPMRSM dan program pintar cerdas bagi pelajar-pelajar yang cemerlang dalam bidang akademik dan kokurikulum.

Bermula tahun 2023, program pendidikan yang ditawarkan oleh MRSM adalah:
 Premier
 IGCSE
 Ulul Albab
 IB MYP
 Teknikal
 Bitara / PKP
 PROACE(BAHARU)

Selain daripada program-program pendidikan yang ditawarkan, MRSM juga menawarkan pilihan subjek bahasa ketiga, iaitu subjek bahasa asing selain bahasa Melayu dan bahasa Inggeris. Subjek bahasa asing diperkenalkan bagi membantu kerajaan Malaysia dalam melahirkan pelajar yang mahir dalam berbilang bahasa, serta mampu berdaya saing di peringkat global. Bahasa Arab merupakan subjek bahasa asing terawal diperkenalkan di beberapa buah MRSM, dan ianya juga ditawarkan kepada pelajar yang mengambil program pendidikan Ulul Albab. Selain itu, MRSM Langkawi menawarkan pilihan subjek bahasa Jepun dan bahasa Perancis ditawarkan di MRSM Tun Abdul Razak, Pahang, dan MRSM Alor Gajah, Melaka. Subjek bahasa Mandarin pula ditawarkan di MRSM Pengkalan Chepa, Kelantan dan MRSM Tun Ghafar Baba, Melaka. MARA menjangkakan kesemua MRSM di seluruh Malaysia akan menawarkan subjek bahasa asing ini, namun secara berperingkat.

 Semasa 
 Program Premier 

Program Premier merupakan program pendidikan MRSM yang hanya menjalankan sistem pendidikan SPMRSM sahaja, dan tiada program khusus yang lain. Kebanyakkan MRSM di Malaysia menawarkan program pendidikan Premier ini. Selain daripada pembelajaran di dalam kelas, MARA juga menerapkan kurikulum khas iaitu pembangunan sahsiah dan kemahiran insaniah. Bagi program akademik, ianya dibahagikan kepada dua peringkat iaitu menengah rendah (tingkatan 1-3) dan menengah atas (tingkatan 4-5). Setiap peringkat ini menawarkan subjek-subjek yang berbeza, namun berasaskan kepada bidang STEM sebagai teras kepada program ini.

Bagi program pembangunan pelajar pula, terdapat pilihan badan beruniform, persatuan atau kelab dan sukan/permainan di bawah ko-kurikulum. Di bawah kurikulum khas MARA, pelajar didedahkan dengan beberapa aktiviti berteraskan pembelajaran dan daya kreativiti seperti Minggu Kerjaya, Tunas Saintis dan Olympiad Matematik.

 Tingkatan Semester Kurikulum Peperiksaan Tingkatan 1 Semester 1 KSSM (menengah rendah)  Semester 2 Tingkatan 2 Semester 1 Semester 2  Tingkatan 3 Semester 1 Semester 2  Tingkatan 4 Semester 1 KSSM (menengah atas)  Semester 2  Tingkatan 5 Semester 1 Peperiksaan SPMRSM Semester 2 Peperiksaan SPM

 IGCSE 

IGCSE merupakan kurikulum antarabangsa yang digubal oleh yayasan Cambridge Assessment International Education (singkatan: Cambridge). Ianya menawarkan lebih daripada 70 subjek kepada pelajar-pelajar dan terdapat peperiksaan utama yang perlu diambil bagi melayakkan pelajar menerima sijil IGCSE selepas tamat pengajian. Program ini merupakan nilai tambah kepada sistem pendidikan SPMRSM sedia ada. Mula diperkenalkan pada sekitar tahun 2011 dengan MRSM Tun Abdul Razak merupakan MRSM perintis untuk program ini. Menerusi program ini, pelajar ditawarkan dengan dua sijil pendidikan pra-universiti yang diiktiraf oleh Kementerian Pendidikan Malaysia iaitu Sijil Pelajaran Malaysia dan Cambridge IGCSE (International General Certificate of Secondary Education). Setakat tahun 2020, terdapat 15 buah MRSM yang menawarkan program ini, di mana MARA mensasarkan 45 buah MRSM di seluruh Malaysia bakal melaksanakan program ini.

Dalam program IGCSE, pelajar akan mempelajari dua jenis kurikulum iaitu Kurikulum Bersepadu Sekolah Menengah (KBSM) yang merupakan kurikulum piawai untuk pendidikan menengah di Malaysia serta kurikulum antarabangsa yang dikenali sebagai Cambridge International General Certificate of Secondary Education. Pelajar akan mengambil empat jenis peperiksaan seperti berikut:

 Peperiksaan Cambridge checkpoint
 Peperiksaan PT3*
 Peperiksaan IGCSE
 Peperiksaan SPM

Secara umumnya, pelajar yang mengambil program IGCSE akan melalui fasa pendidikan seperti berikut:

 Tingkatan Semester Kurikulum Peperiksaan Tingkatan 1 Semester 1 IGSCEKSSM  Semester 2 Tingkatan 2 Semester 1 Semester 2 IGCSE Checkpoint Tingkatan 3 Semester 1 Semester 2 Ujian PT3* Tingkatan 4 Semester 1 IGCSEKSSM  Semester 2 Peperiksaan IGCSE Tingkatan 5 Semester 1KSSM Semester 2 Peperiksaan SPM

*PT3 telah dimansuhkan mulai tahun 2022

Bagi pelajar MRSM-IGCSE, mereka mempunyai kelebihan untuk mengambil peperiksaan IGCSE di akhir Tingkatan 4 dan peperiksaan SPM ketika di Tingkatan 5. Sijil IGCSE boleh digunakan untuk melanjutkan pelajaran di peringkat lebih tinggi seperti A level di United Kingdom atas tajaan sendiri.

Pelajar wajib mengambil 6 subjek sahaja yang telah ditetapkan. Subjek yang perlu diambil bagi peperiksaan IGCSE adalah:

 Additional Mathematics
 Mathematics
 English as a Second Language (Speaking Endorsement)
 Chemistry
 Physics
 Biology

 Ulul Albab 
Program Ulul Albab (atau dikenali sebagai SPMRSM Ulul Albab) merupakan program yang mengintegrasikan kurikulum piawai yang digunapakai Kementerian Pendidikan Malaysia iaitu Kurikulum Standard Sekolah Menengah, dengan program aliran agama Islam. Idea untuk memperkenalkan sistem pendidikan berteraskan Islam ini datangnya dari Datuk Seri Idris bin Jusoh. Pada tahun 2009, MRSM Kota Putra telah dipilih sebagai SPMRSM Ulul Albab yang pertama, diikuti MRSM Gemencheh pada tahun 2010, MRSM Kepala Batas pada tahun 2011 dan MRSM Sungai Besar pada tahun 2016. Menerusi program Ulul Albab, terdapat tiga ciri utama yang akan dipupuk.

 Ciri ObjektifQuranikPelajar mampu menghafal Al-Quran sebanyak 30 juzuk dalam masa tiga tahun serta memahami isi kandungannya.EnsiklopedikPelajar mempelajari subjek biasa, sains tulen dan agama.IjtihadikPelajar mampu memberikan pandangan dan buah fikiran dalam menjawab persoalan-persoalan ummah serta berfikiran kreatif.

MARA kini sedang dalam perancangan untuk membuka beberapa lagi MRSM Ulul Albab yang baru.
 Teknikal 
Dalam bengkel Rancangan Malaysia ke-11 (MARA), satu daripada inisiatif yang dicadangkan ialah supaya MARA mengambil langkah memperkenalkan subjek teknikal di MRSM. Sehubungan dengan itu, Bahagian Pendidikan Menengah MARA (BPM) menyediakan satu kurikulum teknikal yang selari dengan program pendidikan menengah yang berkualiti kepada pelajar MRSM. Dalam usaha untuk merealisasikan program ini, MRSM Bentong telah dijadikan sebagai satu-satunya MRSM Teknikal di seluruh Malaysia. MRSM Bentong akan dijadikan Pusat Pembelajaran Teknikal dan Robotik MRSM dengan mengaplikasikan modul Sains Kejuruteraan seawal Tingkatan 1 di samping penggunakan peralatan makmal yang canggih.

 Peringkat Subjek Penerangan Menengah rendah Sains Kejuruteraan Penerokaan teknikal dari segi minat, asas kemahiran, kerja tangan dan budaya. Pendedahan awal pada bidang robotik, pengaturcaraan komputer dan teknikal Menengah atas Lukisan Kejuruteraan Subjek elektif yang wajib diambil untuk peperiksaan SPM Kejuruteraan Elektrikal & ElektronikKejuruteraan Mekanikal  Pelajar hanya perlu memilih satu jurusan sahaja.
 IB MYP 
Program International Baccalaureate Middle Years Programme (singkatan: IB MYP) merupakan program pendidikan antarabangsa yang digubal oleh yayasan International Baccalaureate (IB). MYP menawarkan persekitaran pembelajaran yang menggalakkan pelajar-pelajar berusia 11-16 tahun mengetengahkan lebih idea, cadangan dan mengulas isu semasa. Hasilnya, pelajar-pelajar ini berfikiran lebih kreatif, kritikal dan reflektif. MRSM yang menawarkan program ini juga melaksanakan program SPMRSM, di mana pelajar-pelajar mengikuti sukatan pelajaran yang disediakan oleh Kementerian Pendidikan Malaysia.

Di bawah pelaksanaan MYP, pelajar-pelajar akan menyiapkan projek secara individu bermula tingkatan empat dan lima, mengikuti kriteria yang telah ditetapkan. Manakala, pelajar-pelajar juga akan menduduki peperiksaan Sijil Pelajaran Malaysia sebagai sebahagian daripada kriteria di bawah sukatan pelajaran kebangsaan. Setakat tahun 2022, terdapat 3 buah MRSM yang menawarkan program ini; MRSM Balik Pulau, MRSM Tun Dr Ismail dan MRSM Tun Mohammad Fuad Stephens. Yayasan International Baccalaureate telah mentauliahkan 3 buah MRSM ini untuk menjalankan program MYP sejak Jun 2018 bagi MRSM Tun Dr Ismail, MRSM Balik Pulau sejak Jun 2018 dan MRSM Tun Mohammad Fuad Stephens sejak April 2018.
 Program Bitara 
Program Bitara atau PKP merupakan program yang ditawarkan kepada pelajar yang mendapat kelulusan cemerlang dalam peperiksaan PT3, di samping mendapat keputusan yang cemerlang dalam Ujian Kecenderungan Kemasukan Ke MRSM (UKKM) dan aktif dalam bidang kokurikulum. Program ini diperkenalkan bagi membolehkan para pelajar yang berkebolehan tinggi mendapatkan program pendidikan khusus sebagai nilai tambah kepada sistem pendidikan sedia ada. Program ini juga berdasarkan kepada program pintar cerdas atau GATE (gifted and talented education), di mana para pelajar diberi peluang dalam membangunkan bakat mereka serta menekankan kemahiran berfikir aras tinggi.

MRSM Kulim merupakan MRSM pertama yang menjalankan program berasaskan pintar cerdas, dan dikenali sebagai Program Khas Penuntut (PKP). Ia melibatkan pengambilan pelajar tingkatan 4 sesi pengajian 1988/1989, dan ditamatkan pada tahun 1991. Program ini kemudian dipindahkan ke MRSM Taiping pada tahun yang sama. Program PKP ini ditambah ke beberapa buah MRSM; MRSM Pengkalan Chepa pada tahun 1995, MRSM Tun Ghafar Baba pada tahun 1996, MRSM Tun Dr. Ismail (2010), MRSM Langkawi (2010) dan MRSM Kuantan (2010).

Pada tahun 2011, MARA menjenamakan program PKP ini kepada program Bitara, dan terdapat tiga buah MRSM yang menawarkan program ini setakat tahun 2023:

 MRSM Taiping
 MRSM Pengkalan Chepa
 MRSM Tun Ghafar Baba
 Tidak digunakan 

 Sains Keusahawanan 
SPMRSM Sains Keusahawanan menerapkan elemen keusahawanan melalui subjek prinsip perakaunan dan ekonomi.Sehubungan dengan itu,MRSM Imtiaz YT KETENGAH telah dipilih sebagai MRSM Keusahawanan yang pertama.MRSM ini juga adalah kerjasama di antara  Kementerian Kemajuan Luar Bandar dan Wilayah Malaysia di bawah agensi MARA, kerajaan negeri Terengganu di bawah Lembaga Kemajuan Terengganu Tengah (KETENGAH) serta Yayasan Terengganu (YT). MRSM ini juga adalah satu-satunya MRSM yang mempuyai tiga sijil yang akan diberi kepada pelajar selepas tamat pengajian tingkatan 5. Sijilnya adalah:

 Sijil Pelajaran Malaysia
 Sijil Penilaian Maktab Rendah Sains Mara
 Sijil Keusahawanan

Terdapat beberapa tambahan subjek yang perlu diambil para pelajar untuk peperiksaan SPM, iaitu subjek Ekonomi dan Prinsip Perakaunan. Selain itu, terdapat juga modul keusahawanan yang akan dipelajari secara teori dan praktikal. Program ini tidak lagi ditawarkan kerana penutupan operasi MRSM Imtiaz YT KETENGAH pada tahun 2020.

 Kemasukan pelajar 

 Polisi 
Di awal penubuhan MRSM, pelajar-pelajar yang mendapat keputusan cemerlang serta datang dari keluarga berpendapatan rendah dan pertengahan ditawarkan penempatan. Kesemua MRSM di seluruh Malaysia hanya menerima pelajar Bumiputera sahaja. Ini sejajar dengan matlamat penubuhan MRSM pada ketika itu yang ingin melahirkan ramai golongan Bumiputera profesional dalam bidang sains, teknologi dan keusahawanan. Pelajar-pelajar yang memohon ini disaring berdasarkan kepada keputusan peperiksaan utama serta keputusan Ujian Kecerdasan (IQ), Bahasa Inggeris serta Sains dan Matematik yang perlu diambil sebagai syarat kelayakan utama.
Bermula sesi ambilan pelajar tahun 2002, polisi kemasukan pelajar ke MRSM berubah apabila MARA memperuntukan kuota sebanyak 10% daripada jumlah pengambilan pelajar baru di MRSM diberikan kepada pelajar bukan Bumiputera. Walaupun begitu, syarat minima masih lagi tidak berubah iaitu pelajar tersebut datang dari keluarga berpendapatan rendah serta keutamaan diberikan kepada golongan luar bandar. Setakat tahun 2018, hanya 1%  daripada keseluruhan kuota 10% dilaporkan diisi oleh pelajar-pelajar terbabit. Tidak ramai keluarga bukan Bumiputera yang mengetahui polisi kemasukan terbaru ini antara faktor yang menyebabkan peratusan sedikit jumlah pelajar bukan Bumiputera di kesemua MRSM. Bekas Perdana Menteri Malaysia kedua, Tun Abdul Razak Hussein, juga pernah mencadangkan mengenai kuota diberikan kepada pelajar bukan Bumiputera ketika di awal penubuhan MRSM, oleh kerana beliau mahu melihat pelajar Melayu berdaya saing dengan pelajar kaum lain.

Pada tahun 2016, MARA telah melonggarkan syarat kemasukan ke MRSM bagi pengambilan pelajar baru tingkatan satu untuk sesi tahun 2017. Pelajar-pelajar dari keluarga miskin yang menetap di kawasan bandar dan luar bandar, pribumi Sabah dan Sarawak serta pelajar Orang Asli yang mendapat keputusan minima 3A 3B bagi pelajar di Semenanjung Malaysia dan 3A 2B 1C bagi pelajar di Malaysia Timur layak memohon kemasukan ke MRSM. Ini berikutan keputusan Ujian Pencapaian Sekolah Rendah (UPSR) 2016 yang agak kurang memuaskan, di mana kurangnya peratusan A. Sebelum ini, pelajar perlu mendapat keputusan minima 5A bagi pelajar di Semenanjung Malaysia dan 4A bagi pelajar di Malaysia Timur bagi membolehkan mereka memohon ke MRSM.

Pada tahun 2021, MARA mencadangkan dasar baru pengambilan pelajar ke tingkatan satu dan empat di mana hanya pelajar daripada sekolah kebangsaan sahaja dibenarkan memohon. Cadangan ini kemudian mendapat bantahan dari ramai pihak yang merasakan syarat baru ini tidak adil; antaranya kerana terdapat pelajar berpendapatan rendah dan sederhana yang tidak mengikuti persekolahan aliran perdana. Selain itu, cadangan baru ini didakwa bercanggah dengan semangat kepelbagaian kaum di Malaysia. Menteri Pembangunan Luar Bandar pada ketika itu, Datuk Seri Mahdzir Khalid, mengumumkan bahawa cadangan baru ini ditarik balik serta MARA akan menggunakan syarat lama iaitu pelajar dari mana-mana aliran persekolahan berhak memohon ke MRSM untuk sesi 2022. Manakala, kuota pengambilan pelajar turut kekal iaitu 60 peratus daripada keseluruhan jumlah pelajar baru tingkatan satu dan empat dikhususkan kepada keluarga pelajar berpendapatan rendah (B40), 20 peratus daripadanya kepada keluarga pelajar berpendapatan sederhana (M40), 15 peratus daripadanya kepada keluarga pelajar berpendapatan tinggi (T20) dan lima peratus dikhususkan kepada pelajar bukan Bumiputera. Pelajar yang memohon perlu menduduki Ujian Kecenderungan Kemasukan MRSM (UKKM) yang meliputi subjek-subjek dalam bidang STEM dan darjah kecerdasan (IQ).
 Syarat kemasukan 

 Tingkatan 1 
 Pelajar mestilah Warganegara Malaysia;
 Pelajar Bumiputera atau Bukan Bumiputera yang menuntut di Sekolah Kebangsaan atau Sekolah Rendah Kebangsaan;
 Mendapat 3A 3B atau lebih dalam Ujian Penilaian Sekolah Rendah (UPSR) tahun semasa bagi pelajar Semenanjung; atau
 Mendapat minima 3A 2B  dan 1C (A dalam Matematik dan Sains) dalam Ujian Penilaian Sekolah Rendah (UPSR) tahun semasa bagi pelajar Sabah dan Sarawak;
 Bergiat aktif dalam bidang kepimpinan, kokurikulum, dan sukan; dan  
 Keutamaan diberi kepada pelajar dari keluarga berpendapatan rendah dari sekolah pedalaman, luar bandar dan kawasan bandar yang meliputi kawasan setinggan dan kawasan daif.

 Tingkatan 4 
 Pelajar mestilah Warganegara Malaysia;
 Pelajar Bumiputera tingkatan tiga yang sedang bersekolah di Sekolah Menengah Kebangsaan atau Sekolah Bantuan Penuh Kerajaan; atau
 Pelajar Bukan Bumiputera tingkatan tiga yang sedang bersekolah di Sekolah Menengah Kebangsaan atau Sekolah Bantuan Penuh Kerajaan;
 Pelajar mestilah sekurang-kurangnya lulus bagi mata pelajaran Matematik dan Sains dalam peperiksaan pertengahan tahun tingkatan tiga;
 Pelajar memperoleh keputusan sekurang-kurang 6A 4B (tidak termasuk mata pelajaran Bahasa Tambahan dan Pendidikan Kesenian) dan gred A dalam Matematik dan Sains serta tiada gred C, D, atau E dalam subjek teras dalam Penilaian Tingkatan Tiga (PT3) tahun semasa;
 Pelajar mendapat markah yang tinggi dalam Ujian Kecenderungan Kemasukan ke MRSM (UKKM) tahun semasa;
 Pelajar perlu mengisi borang permohonan secara online dan menduduki Ujian Kecenderungan Ke MRSM (UKKM) sebagai prasyarat kemasukan ke Tingkatan 4 MRSM; 
 Pelajar yang sedang menuntut di Sekolah Berasrama Penuh (SBP), Sekolah Berasrama Penuh Integrasi (SBPI), dan Sekolah Menengah Kebangsaan Agama (SMKA) tidak layak memohon.

 Statistik permohonan 
Berikut merupakan statistik jumlah pelajar yang membuat permohonan ke MRSM melalui Bahagian Pendidikan Menengah MARA, serta bilangan kekosongan yang ditawarkan di kesemua MRSM. Jumlah yang dipaparkan merangkumi pelajar tingkatan satu dan empat. Statistik ini juga tidak termasuk jumlah pelajar yang membuat rayuan dan berjaya mendapat tempat ke MRSM.

 Tahun kemasukan Bilangan memohon Jumlah diperuntukan201764,4849,500201810,062201970,000*10,0052020106,4799,4402021102,32910,209202274,4729,879
(*)Anggaran

 Aktiviti Tahunan 
Beberapa aktiviti utama dianjurkan secara tahunan di mana satu MRSM dipilih sebagai tuan rumah, dan mengumpulkan wakil-wakil dari MRSM lain. Kebiasaannya, aktiviti ini berlangsung selama 3 hari, dan wakil-wakil dari MRSM lain mendiami asrama di MRSM tuan rumah tersebut.

 Konvensyen PUM 
PUM atau Persatuan Usahawan Muda merupakan salah satu cabang kokurikulum yang ditawarkan di kesemua MRSM. Pelajar-pelajar yang menyertai PUM kemudiannya akan dipecahkan kepada beberapa kumpulan dan mencipta syarikat mereka sendiri, berdaftar di bawah Bahagian Pendidikan Menengah MARA. Syarikat-syarikat yang dicipta ini kemudian perlu bergerak aktif dalam melakukan perniagaan mereka sepanjang sesi persekolahan. Sebelum Konvensyen PUM, satu syarikat dipilih sebagai wakil MRSM tersebut, dan kebiasaanya syarikat dipilih berdasarkan prestasi dan penglibatan aktif perniagaan yang telah mereka jalankan.

Konvensyen PUM pula merupakan acara tahunan yang mengumpulkan kesemua syarikat yang telah dipilih ini dan 1 MRSM dipilih sebagai tuan rumah. Terdapat beberapa aktiviti yang dijalankan sepanjang penganjuran Konvensyen PUM:

 Gerai-gerai pameran dari kesemua syarikat wakil MRSM yang hadir.
 Program bicara bersama usahawan.
 Penyampaian anugerah Konvensyen PUM.

 STERF 
STERF (Science, Technology, Engineering and Rocket Fair) merupakan aktiviti sains tahunan luar kelas, berdasarkan kepada STEM. Aktiviti ini merupakan gabungan di antara program Tunas Saintis dan Kejohanan Roket MRSM Se-Malaysia. Program ini mengetengahkan projek-projek sains yang terpilih oleh wakil di kesemua MRSM dan terdapat juri di kalangan guru-guru serta profesional yang akan memilih projek yang bakal mewakili MRSM ke peringkat nasional.
Lokasi MRSM

Sehingga tahun 2022, terdapat 57 buah MRSM yang beroperasi di seluruh Malaysia. 48 buah di Semenanjung Malaysia manakala baki 9 buah MRSM di Malaysia Timur. Kesemua negeri di Malaysia memiliki sekurang-kurangnya 2 buah MRSM. Tiada MRSM dibina setakat ini di kawasan Wilayah Persekutuan (Kuala Lumpur, Putrajaya dan Labuan), walaupun ada perancangan untuk membina sebuah MRSM di Labuan sejak tahun 2015 lagi. Negeri Perak memiliki MRSM terbanyak dengan 9 buah MRSM ditubuhkan dan yang terbaru; MRSM Bagan Datuk dibuka secara rasmi pada tahun 2021. MRSM Bagan Datuk menawarkan program Ulul Albab kepada pelajar tingkatan satu sehingga lima.

Kebanyakkan MRSM menggunakan nama tempat sebagai nama MRSM tersebut, seperti MRSM Kuantan, MRSM Kuala Terengganu , MRSM Transkrian dan MRSM Muar. Beberapa buah MRSM pula menggunakan nama perseorangan seperti MRSM Tun Mustapha di Sabah yang mengabadikan nama Tun Mustapha (Yang di-Pertua Negeri Sabah pertama); MRSM Tun Abdul Razak, Pahang (Tun Abdul Razak, Perdana Menteri Malaysia yang kedua); MRSM Tun Mohammad Fuad Stephens, Sabah (Tun Mohammad Fuad Stephens, Yang di-Pertua Negeri Sabah ketiga); MRSM Sultan Azlan Shah, Perak (Sultan Azlan Shah, Sultan Perak ke-34); MRSM Tun Ghazali Shafie, Pahang (Tun Ghazali Shafie, ahli politik); MRSM Tun Dr Ismail, Johor (Tun Dr Ismail, bekas Timbalan Perdana Menteri); dan MRSM Tun Ghafar Baba, Melaka (Tun Ghafar Baba, bekas Timbalan Perdana Menteri).

MRSM Terendak dan MRSM PDRM Kulim merupakan MRSM yang ditubuhkan khusus untuk menerima pelajar-pelajar dari keluarga anggota tentera dan polis. Walaubagaimanapun, pelajar dari keluarga biasa turut diterima masuk ke dua-dua buah MRSM ini oleh kerana kurangnya peratusan tempat yang diisi oleh golongan tersebut. MRSM Terendak terletak di dalam Kem Terendak di Melaka yang merupakan kem tentera Angkatan Tentera Malaysia, manakala MRSM PDRM Kulim pula terletak di dalam kawasan Batalion 2 Pasukan Gerakan Am di Kulim, Kedah, salah satu cawangan Polis Diraja Malaysia (PDRM). Pada tahun 2020, MRSM ATM Bera siap dibina dan ianya merupakan MRSM kedua yang dikhususkan kepada pelajar-pelajar dari keluarga anggota tentera. Terletak di mukim Triang dalam negeri Pahang, nama MRSM ATM ini diambil bersempena dengan lokasinya yang terletak bersebelahan dengan kem tentera Rejimen Ke-34 Artileri..

Terdapat juga beberapa buah MRSM yang dibina hasil kerjasama antara MARA dengan agensi kerajaan dan swasta. MRSM FELDA (Trolak) yang ditubuhkan secara rasmi pada tahun 2008 dibina dalam kawasan tanah rancangan FELDA, Feldajaya Trolak Utara di Sungkai, Perak. MRSM ini diiktiraf sebagai MRSM yang termoden dan tercanggih, menelan kos sebanyak RM123 juta, dan sebahagiannya dibiayai FELDA seperti kemudahan fizikal dan pengurusan. MRSM Bintulu di Sarawak merupakan MRSM keempat yang dibina di negeri itu di mana kos pembinaan ditaja sepenuhnya oleh PETRONAS, syarikat minyak dan gas multinasional Malaysia. Pembinaan MRSM Bintulu siap pada November 2023 dan mula beroperasi pada bulan Mac 2024.

MRSM Ranau merupakan institusi MRSM yang terletak di lokasi paling tinggi sekali berbanding MRSM yang lain, iaitu pada ketinggian 721 meter dari aras laut, berhampiran kaki Gunung Kinabalu dengan jarak di antaranya sebanyak 80 kilometer. MRSM ini siap dibina pada bulan September 2023 dan mula menerima kumpulan pelajar pertamanya pada bulan Mac 2024. Projek MRSM Ranau merupakan usahasama di antara syarikat PETRONAS bersama kerajaan negeri Sabah dan MARA.

 Zon 
Kesemua MRSM di seluruh Malaysia dibahagikan kepada empat zon; Utara, Timur, Barat dan Selatan. Kebiasaannya, aktiviti tahunan MRSM akan bermula dari peringkat zon, dan kemudian ke peringkat MRSM se-Malaysia.

NoInstitusiJenis AliranAlamatNegeriTahun PenubuhanPenawaran1MRSM Pengkalan Chepa (dahulu dikenali sebagai MRSM Kota Bharu)BITARAPengkalan Chepa 16100 Kota Bharu KelantanKelantan1973, FebruariTingkatan 4–5 2MRSM KuantanIGCSEJalan Tok Sira, Alor Akar 25250 Kuantan PahangPahang1974, Mac 9Tingkatan 1–53MRSM Kuala TerengganuPremierWakaf Tengah, Mengabang Telipot 21030 Kuala Terengganu TerengganuTerengganu1978, Julai 1Tingkatan 1–54MRSM MuarPremierKM 10 Jalan Bakri 84200 Muar JohorJohor1980, Ogos 14Tingkatan 1–55MRSM Tun Ghafar Baba (dahulu dikenali sebagai MRSM Jasin)BITARA Jalan Simpang Kerayong 77000 Jasin MelakaMelaka1981, Jun 21Tingkatan 4–5 6MRSM Balik PulauIB MYPJalan Pondok Upeh 11000 Balik Pulau Pulau PinangPulau Pinang1982Tingkatan 1–57MRSM TaipingBITARAJalan Bukit Larut 34000 Taiping PerakPerak1982Tingkatan 4–5 8MRSM TerendakPremierKem Terendak, 78300 Sungai UdangMelaka1983, Julai 21Tingkatan 1–59MRSM BeseriPremierBatu 8 1/2, Jalan Kaki Bukit 01000 KangarPerlis1985Tingkatan 1–510MRSM Kuala BerangPremierPejabat Pos Kuala Berang, Peti Surat 31 21700 Kuala Berang TerengganuTerengganu1987Tingkatan 1–511MRSM Pasir TumbohPremierDesa Darulnaim 16150 Pasir Tumboh KelantanKelantan1987Tingkatan 1–512MRSM Kuala KlawangIGCSEJalan Titi, Kuala Klawang 71600 Jelebu Negeri SembilanNegeri Sembilan1987Tingkatan 1–513MRSM PDRM KulimPremierPKN Polis Hutan (PPH), KM 5, Jalan Junjung 09000 Kulim KedahKedah1991Tingkatan 1–514MRSM SertingPremierBandar Baru Serting 72100 Serting Negeri SembilanNegeri Sembilan1993Tingkatan 1–515MRSM GerikPremierBukit Nasah, Kenayat, Peti Surat 7 33300 Gerik PerakPerak1993Tingkatan 1–516MRSM Kuching PremierJalan Sultan Tengah, Petra Jaya 93050 Kuching SarawakSarawak1993Tingkatan 1–517MRSM Muadzam ShahPremierPersiaran Dara 26700 Bandar Muadzam Shah PahangPahang1995Tingkatan 1–518MRSM Kota Putra Ulul AlbabJalan Bukit Keluang 22200 Besut TerengganuTerengganu1998Tingkatan 1–519MRSM LangkawiIGCSE Lot PT 2146, Jalan Kisap, Mukim Kuah 07000 Langkawi KedahKedah1999Tingkatan 1–520MRSM Lenggong (dahulu dikenali sebagai MRSM Chenderoh)PremierChangkat Berangan 33400 Lenggong PerakPerak2001Tingkatan 1–521MRSM MersingPremierLot 2824, Km 6, Jalan Jamaluang 86800 Mersing JohorJohor2001Tingkatan 1–522MRSM PendangPremierJalan Jenun 06750 Pendang KedahKedah2001Tingkatan 1–523MRSM Jeli PremierKg Gemang 17700 Ayer Lanas KelantanKelantan2001Tingkatan 1–524MRSM Tun Dr Ismail (dahulu dikenali sebagai MRSM Pontian) IB MYPJalan Benut, Jelutong, Ayer Baloi 82100 Pontian JohorJohor2002, FebruariTingkatan 1–525MRSM Tun Ghazali Shafie (dahulu dikenali sebagai MRSM Lipis) PremierKM 7 Jalan Kuala Lipis 27200 Kuala Lipis PahangPahang2002Tingkatan 1–526MRSM Kota Kinabalu Premier/ IGCSEPeti Surat 50167, Putatan 88722 Kota Kinabalu SabahSabah2002Tingkatan 1–527MRSM Transkrian PremierMukim Transkrian 14300 Nibong Tebal Pulau PinangPulau Pinang2002Tingkatan 1–528MRSM Batu PahatPremierJalan Simpang Lima Separap 83000 Batu Pahat JohorJohor2002Tingkatan 1–529MRSM Kuala Kubu BharuIGCSEKM 8 Jalan Ampang Pecah 44000 Kuala Kubu Baru SelangorSelangor2002Tingkatan 1–530MRSM Kuala KraiPremierKampung Padang Sembilan KM 4, Lebuhraya Kuala Krai-Gua Musang 18000 Kuala Krai KelantanKelantan2002Tingkatan 1–531MRSM Pasir SalakPremierKM 4, Jalan Tanjung Tualang 36800 Kampung Gajah PerakPerak2003Tingkatan 1–532MRSM Besut (dahulu dikenali sebagai MRSM YT Besut)PremierJalan Tembila, Kampung Raja 20200 Besut TerengganuTerengganu2004Tingkatan 1–533MRSM GemenchehUlul AlbabLot P.T. 6016 dan 5282 Mukim Gemencheh Kampung Sungai Dua, Jalan Besar 73200 Gemencheh Negeri SembilanNegeri Sembilan2007Tingkatan 1–534MRSM Alor GajahIGCSELot 1720, Mukim Ayer Pa’abas 78000 Alor Gajah MelakaMelaka2007Tingkatan 1–535MRSM Kubang PasuIGCSELot 1929 (Lot Lama 518), Jalan Kampung Gelong Kampung Hutan Terabak, Daerah Kubang Pasu 06000 Jitra KedahKedah2007Tingkatan 1–536MRSM Merbok PremierLot 1413, 1315, 1315 dan PT 1408 Jalan Taman Bujang 08400 Kuala Muda KedahKedah2007Tingkatan 1–537MRSM Kepala BatasUlul AlbabLot 8784, Mukim 6, Jalan Bertam 13200 Kepala Batas Pulau PinangPulau Pinang2007Tingkatan 1–538MRSM Tun Mustapha PremierPeti Surat 61275 91022 Tawau SabahSabah2008Tingkatan 1–539MRSM FELDA (Trolak)PremierJalan Meranti 2, Felda Jaya Utara 35600 Sungkai PerakPerak2008Tingkatan 1–540MRSM Pengkalan Hulu PremierLot 2097, Lot 2103, KM 1, Jalan Baling 33100 Pengkalan Hulu PerakPerak2008Tingkatan 1–541MRSM BentongTeknikal  Lot 2650 dan 1945 KM 63 Lebuhraya Kuala Lumpur – Karak 28700 Bentong PahangPahang2009Tingkatan 1–542MRSM BetongPremierLot 175, Entaban Land District, Jalan Feeder 95700 Betong SarawakSarawak2009Tingkatan 1–543MRSM Tun Abdul RazakIGCSEPulau Serai, KM 9, Jalan Kuantan – Pekan 26600 Pekan PahangPahang2010, May 1Tingkatan 1–544MRSM MukahPremierLot 910, Blok 76, Mukah Land District Jalan Service Centre, Peti Surat 1296 96400 Mukah SarawakSarawak2010Tingkatan 1–545MRSM BalingPremier Lot 9892, Mukim Pulai, Daerah Baling 09100 Baling KedahKedah2010Tingkatan 1–546MRSM TumpatIGCSELot 1090 & Lot 1405, Mukim Tujoh Jalan Pengkalan Kubor, Pengkalan Kubor 16200 Tumpat KelantanKelantan2010Tingkatan 1–547MRSM Johor BahruIGCSEPTD 198869, Persiaran Sinaran Ilmu, Bandar Seri Alam 81780 Masai JohorJohor2012Tingkatan 1–548MRSM ParitIGCSELot 3836, Mukim Belanja 32800 Perak Tengah PerakPerak2012Tingkatan 1–549MRSM Tun Mohammad Fuad Stephens (dahulu dikenali sebagai MRSM Sandakan)IB MYPEducation Hub, Batu 10, Jalan Sungai Batang 90000 Sandakan SabahSabah2013Tingkatan 1–550MRSM Sultan Azlan Shah (dahulu dikenali sebagai MRSM Kuala Kangsar)PremierKM13, Jalan Kangsar-Gerik, Liman Kati 33020 Kuala Kangsar PerakPerak2015Tingkatan 1–551MRSM Sungai BesarUlul AlbabMukim Sungai Panjang 45300 Sabak Bernam SelangorSelangor2016Tingkatan 1–552MRSM Imtiaz YT KetengahSains KeusahawananJalan Sultan Sulaiman Bandar Al-Muktafi Billah Shah 23400 Dungun TerengganuTerengganu2016 MacTingkatan 1–553MRSM ArauPremier02600, Arau, PerlisPerlis2017, May 22Tingkatan 1–554MRSM Semporna Ulul AlbabJalan Tagasan, Kg Bantayan, 91308 Semporna, SabahSabah2018Tingkatan 1–555MRSM Bagan DatukUlul AlbabJalan Simpang Empat – Bagan Datuk, 36100 Bagan Datuk, PerakPerak2021 AprilTingkatan 1–556MRSM BeraUlul Albab28380 Teriang, PahangPahang2020Tingkatan 1–557MRSM Bintulu PremierKM 18, Jalan Bintulu Sibu, 97000 Bintulu, SarawakSarawak2023, Nov 1Tingkatan 1–558MRSM RanauPremierKampung Bongkud, Jalan Kompleks Sukan Ranau, Ranau, 89300, SabahSabah2024, MacTingkatan 1–5
 Lagu rasmi 
Lagu rasmi MRSM digubah dan lirik ditulis oleh Encik Ariffin bin Pawanchik, yang pada ketika itu merupakan seorang pelatih pasukan pengakap MRSM Pengkalan Chepa sekitar tahun 1974. Rakaman awal lagu ini membabitkan 15 orang pelajar perintis MRSM Pengkalan Chepa yang terlibat dalam pasukan koir, bersama dengan Kombo RTM Kota Bharu, diadakan di Hotel Surian, Kota Bharu, Kelantan. Idea kepada penciptaan lagu rasmi MRSM ini datangnya dari pengetua MRSM Pengkalan Chepa itu sendiri iaitu Cikgu Tajuddin Shamsudin. Kini, lagu ini digunakan oleh kesemua MRSM dalam acara dan majlis rasmi.

Wahai putera puteri bangsaku 

Ayuh segera menuju

Mengikut gerak langkah maju

Bersatu mencari ilmu

Di zaman sains dan teknologi

Negara perlukan jasamu

Janganlah rasa malas lagi

Bersama memegang teraju

Di Maktab Rendah Sains MARA

Tuntut ilmu jangan jemu

Ikrar taat setia pada guru

Berdisiplin selalu

Hari ini hari mulanya

Hari esok berjaya

Lengkapkan segala yang ada

Ke kuliah kita segera''

 Bekas pelajar MRSM 

NamaJawatanMRSMDatuk Seri Mukhriz bin MahathirAhli politik, anak Mahathir MohamadMRSM Kota BharuTuan Hj Ir. Amiruddin bin Hj HamzahAhli politikMRSM SerembanDatuk Noor Ehsanuddin Mohd Harun NarrashidAhli politikMRSM SerembanDatuk Seri Abdul Wahid bin OmarPengerusi kumpulan Permodalan Nasional BerhadMRSM SerembanDatuk Kamarudin bin MeranunPengerusi AirAsiaMRSM KuantanDatuk Dr Sheikh Muszaphar Shukor Sheikh MustapharAngkasawan pertama MalaysiaMRSM MuarDatuk Seri Mohammed Shazalli RamlyKetua Pegawai Eksekutif TMMRSM KuantanDatuk Mokhzani MahathirPengasas SapuraKencana Petroleum BerhadMRSM Kota BharuAllahyarham Kapten Wan Amran Wan HussinJuruterbang Malaysia Airlines MH17MRSM PDRM KulimMohd Anuar TaibPengerusi Shell MalaysiaMRSM MuarDatuk Mohd Izzaddin IdrisPengarah Urusan Kumpulan UEMMRSM SerembanDatuk Dr. Mohd Azhari YakubKetua Pakar Bedah Kardiothorasik, IJNMRSM Kota BharuDr Mohd Lutfi Fadil bin LokmanPengasas Hospitals Beyond Boundaries (HBB), sebuah NGOMRSM JasinNeelofaPengacaraMRSM LangkawiJanna NickPelakonMRSM PendangAltimetPenyanyiMRSM MuarMalique IbrahimPenyanyiMRSM TaipingHafiz HamidunPenyanyiMRSM PDRM KulimAmirizwan Taj TajuddinPemain bola sepakMRSM Kuala TerengganuSharifah Noor Faslina Syed Md KamalUsahawanMRSM BeseriAdli Abdul WahabPemain RagbiMRSM Alor GajahAmir AhnafPelakonMRSM Kuala TerengganuKhairul Nazli (AbangNaz)Ahli Perniagaan,Pemilik Seed4FutureMRSM TranskrianPuteri Shazwani Megat AhmadPegawai TLDMMRSM Parit

 Sekolah Terbaik SPM 
TahunSekolah KPMGPSMRSMGPSSekolah SwastaGPS2001Sekolah Sultan Alam Shah2.09MRSM Tun Ghafar Baba1.80Kolej Yayasan Saad2.042002Sekolah Sultan Alam ShahMRSM Langkawi2003Kolej Tunku KurshiahMRSM LangkawiKolej Yayasan Saad2004Kolej Islam Sultan Alam ShahMRSM Beseri1.7052005Kolej Islam Sultan Alam Shah1.74MRSM Tun Ghafar Baba2006SMS Tuanku Munawir1.67MRSM Tun Ghafar Baba1.43282007SMS Tuanku Munawir1.562MRSM Langkawi1.44572008SMS Tuanku Munawir1.612MRSM Langkawi1.4041Kolej Yayasan Saad1.332009SMS Tuanku Munawir0.97MRSM Taiping1.1052Kolej Yayasan Saad0.582010SMS Tuanku Munawir0.89MRSM Pengkalan Chepa0.83Kolej Yayasan Saad0.662011Kolej Tunku Kurshiah0.9230MRSM Tun Ghafar Baba1.002012Sekolah Seri Puteri1.0422MRSM Tun Ghafar Baba1.0392013Sekolah Tun Fatimah0.8410MRSM Tun Ghafar Baba1.13292014SMS Tuanku Munawir1.1568MRSM Taiping1.0681Kolej Yayasan Saad0.942015SMS Tuanku MunawirMRSM TaipingKolej Yayasan Saad2016Kolej Tunku Kurshiah1.31MRSM Tun Ghafar Baba (Corvs 34)1.22Kolej Yayasan Saad1.602017Sekolah Tun Fatimah1.109MRSM Tun Ghafar Baba (Vieas 35)1.27Kolej Yayasan Saad1.21

 Lihat juga 
 Sekolah Berasrama Penuh
 Sekolah Menengah Teknik
 Senarai sekolah menengah di Malaysia
 Majlis Amanah Rakyat (MARA)

 Rujukan 

 Pautan luar 

 Sistem Pendidikan MRSM
 ANSARA Persatuan Bekas Pelajar MRSM Malaysia


Kategori:Sekolah menengah di Malaysia
Kategori:Sekolah berasrama penuh di Malaysia
Kategori:Sekolah persendirian di Malaysia
Kategori:Penubuhan 1972 di Malaysia
Kategori:Dasar pendidikan di Malaysia
Kategori:Sekolah di Malaysia mengikut jenis